Ifølge Berlingske er regeringen på vej med en plan, som der i fremtiden skal aflaste politiet.

Hjemmeværnet kan være på vej til at bistå det danske politi ved grænserne.

Det skal ske for at aflaste betjentene og for at kunne udnytte politiets ressourcer andre steder. Det skriver Berlingske, og TV 2 har fået det bekræftet hos regeringskilder.

- Det er vigtigt, at politiet tager sig af de opgaver, som borgerne ønsker, at de tager sig af.

- Og der må vi jo erkende, at der er nogle episoder, der viser, at borgerne ikke altid får den hjælp, som de har brug for, fordi politiet er pressede, siger gruppeformand for DF, Peter Skaarup til TV 2 NEWS.

Dansk Folkeparti, som tidligere har foreslået, at forsvaret med skarpladte våben skal medvirke til at bevogte mulige terrormål i København, ser positivt på planen:

- Så det er et skridt i den rigtige retning, og det vil vi gerne drøfte med regeringen om det kan være en del af løsningen, siger gruppeformand Peter Skaarup (DF) til Berlingske.

Ifølge regeringskilder vil der dog fortsat være mere politifolk end folk fra hjemmeværnet ved grænsen.